नए RDE एमिशन नॉर्म्स के कारण मेकिंग कॉस्ट बढ़ी, 1 अप्रैल से लागू होगी नई कीमतें
Tata commercial vehicles will be 5% costlier.भारतीय ऑटो मैन्युफैक्चरिंग कंपनी टाटा मोटर्स ने नए फाइनेंशियल ईयर से पहले सभी कमर्शियल गाड़ियों के दाम 5% बढ़ाने का ऐलान किया है।
भारतीय ऑटो मैन्युफैक्चरिंग कंपनी टाटा मोटर्स ने सभी कॉमर्शियल गाड़ियों के दाम 5% बढ़ाने का ऐलान किया है। बढ़ी हुई ये कीमतें 1 अप्रैल 2023 से लागू होगी। कंपनी ने इसके पीछे की वजह BS6 फेज-2 एमिशन नॉर्म्स में हो रहे बदलाव और बढ़ती लागत को बताया है। इससे पहले कंपनी ने फरवरी 2023 में मेकिंग कॉस्ट बढ़ने के चलते अपने पैसेंजर व्हीकल्स की कीमतों में 1.2% की बढ़ोतरी की थी।
सभी गाड़ियां E20 पेट्रोल पर भी चल सकेंगी
टाटा मोटर्स ने कहा कि कॉमर्शियल गाड़ियों के पोर्टफोलियों को कंपनी ने पूरी तरह से अपडेट कर दिया गया है। इसके तहत गाड़ियों के इंजन को BS6 फेस-2 नॉर्म्स के अनुसार चेंज किया गया है और ये सभी गाड़ियां E20 पेट्रोल पर भी चल सकेंगी। कंपनी की ओर से कहा गया है कि कॉमर्शियल गाड़ियों की पूरी कैटेगरी की कीमतों में बढ़ोतरी की जाएगी। हालांकि कीमतों में यह बढ़ोतरी अलग-अलग मॉडल और वैरिएंट के हिसाब से अलग-अलग होगी।
फरवरी 2023 में कॉमर्शियल गाड़ियों की बिक्री 3% घटी
फरवरी 2023 में टाटा मोटर्स ने सालाना आधार पर 6% की बढ़त के साथ 78,006 गाड़ियां बेची, जबकि पिछले साल फरवरी 2022 में कंपनी ने 73,875 गाड़ियां बेची थी। हालांकि टाटा मोटर्स की कॉमर्शियल गाड़ियों की बिक्री में गिरावट देखी गई है। फरवरी 2023 में सालाना आधार पर -3% की गिरावट के साथ टाटा मोटर्स की 36,565 कॉमर्शियल गाड़ियां बिकी हैं। वहीं फरवरी 2022 में कंपनी ने 37,552 गाड़ियां बेची थी।
हाल ही में टाटा मोटर्स ने हासिल किया था एक अचीवमेंट 
टाटा माटर्स ने इसी महीने 3 मार्च को 5 मिलियन यानी 50 लाख गाड़ियों के प्रोडक्शन का आंकड़ा पार करते हुए एक रिकॉर्ड बनाया था। कंपनी ने यह अचीवमेंट टाटा ग्रुप के फाउंडर जमशेदजी टाटा के 183वें जन्मदिन के मौके पर हासिल किया था।
0.62% की तेजी के साथ बंद हुआ शेयर
आज टाटा मोटर्स के शेयर में मामूली तेजी देखी गई। नेशनल स्टॉक एक्सचेंज (NSE) पर शेयर 0.62% की तेजी के साथ 415.10 रुपए के स्तर पर बंद हुआ। वहीं बॉम्बे स्टॉक एक्सचेंज (BSE) में टाटा मोटर्स 0.89% की तेजी के साथ 416.05 रुपए पर बंद हुआ।